## La Conselleria d’Indústria concedix ajudes per valor de 15 milions d’euros per a donar suport a la internacionalització de les pimes de la Comunitat Valenciana

*** La Generalitat ha donat suport al desenrotllament de 4.070 accions de promoció i internacionalització de 1.010 empreses valencianes**

La Conselleria d’Indústria, Turisme, Innovació i Comerç, mitjançant la Direcció General de Mamprenedoria i Internacionalització, ha concedit ajudes per valor de 15 milions d’euros per a donar suport a la internacionalització de les pimes de la Comunitat Valenciana, tal com s’ha publicat en el [*Diari Oficial de la Generalitat Valenciana*](https://dogv.gva.es/va/resultat-dogv?signatura=2025/51741).

La directora general de Mamprenedoria i Internacionalització, Mónica Payá, ha explicat que, a través d’esta orde d’ajudes, es dona suport a la participació de les empreses en fires internacionals i al desenrotllament dels plans de promoció internacional d’empreses valencianes.

També s’ha donat suport a gastos relacionats amb el procés de registre de marca i vigilància i altres servicis de propietat industrial, els servicis relacionats amb el procés de certificació, homologació i registre de productes o la nova contractació de personal qualificat en comerç exterior.

En la present convocatòria d’ajudes, la Direcció General ha fet costat a un total de 1.010 pimes valencianes, amb un total de 4.070 accions relacionades amb la internacionalització i la promoció exterior dels productes de la Comunitat Valenciana.

Mónica Payá ha destacat que, “del total d’empreses beneficiàries, el 54 % ha percebut més del 50 % de l’import sol·licitat”.

La directora general de Mamprenedoria i Internacionalització ha avançat que “ja s’està treballant en la pròxima convocatòria d’ajudes per a l’impuls a la internacionalització de les pimes exportadores”, que englobarà els gastos realitzats des de l’1 de juny de 2025 fins al 31 de maig de 2026 i s’adaptarà a les necessitats derivades de la situació geopolítica del moment.

Fecha: 29/12/2025